Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 772

1. Családtörténet A történelemmel való ismerkedést érdemes a saját család történetével kezdeni. A téma lehetővé teszi a történelmi időben való tájékozódás legalapvetőbb fogódzóinak bevezetését és értelmezését: „amikor szüleim gyerekek voltak”, „amikor nagyapám fiatal volt”, „a 20. század végén”, „a 80-as években” stb. Másfelől lehetővé teszi a közösségi (ezúttal családi) emlékezet fogalmának értelmezését, és ehhez kapcsolódóan a forrás fogalmának bevezetését. A tanulók által gyűjtött tárgyi, írásos, szóbeli stb. források elemzése és rendszerezése a történeti kutatás élményét nyújthatja. Másfelől a modul nemcsak történelmi, hanem jelenismereti is. Alkalmat ad arra, hogy a család szerepéről, funkcióiról (és ezeknek a funkcióknak a változásairól) is beszélgessünk a gyerekekkel.

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes